
	«Εσύ ο Αφρός, Εγώ η Ακτή…»
«Για μια αγκαλιά γίνονται όλα»

της Λουκίας Χαραλάμπους Σταυρινού

στο Σπίτι της Κύπρου

Την Τετάρτη 3 Μαΐου 2023 πραγματοποιήθηκε, στο Σπίτι της Κύπρου, με τη στήριξη του Υφυπουργείου Πολιτισμού, η παρουσίαση της ποιητικής συλλογής, «Εσύ ο Αφρός, Εγώ η Ακτή…» και της συλλογής διηγημάτων, «Για μια αγκαλιά γίνονται όλα» της Λουκίας Χαραλάμπους Σταυρινού, που κυκλοφορούν από τις  Εκδόσεις Συμεών.
Η ποιητική συλλογή, «Εσύ ο Αφρός, Εγώ η Ακτή…», περιέχει 24 ποιήματα ανυπότακτα σε στιχουργικές νόρμες και 16 ποιήματα διανθισμένα με συνήχηση. Ερωτισμός και μυστηριακή ατμόσφαιρα είναι διάχυτα και διαποτίζουν το έργο με λυρισμό.

Το βιβλίο, «Για μια αγκαλιά γίνονται όλα», περιέχει 14 διηγήματα, 14 διαφορετικές ιστορίες ανθρώπων που καταπονήθηκαν, στερήθηκαν τη στοργή και ταλαιπωρήθηκαν στις αναζητήσεις τους επειδή ήταν διαφορετικοί. Περιγράφει ανθρώπους άστοργους και ταλαιπωρημένους. Όμως πάντα υπάρχει το αντίδοτο. Είναι η αγκαλιά‧ αυτή επουλώνει τα τραύματα και θεραπεύει αθόρυβα, χωρίς αδολεσχία.

Για τα βιβλία μίλησαν ο συγγραφέας, βιβλιοθηκονόμος στο Πανεπιστήμιο Κύπρου, κ. Ανδρέας Καπανδρέου, και ο Αναπληρωτής Καθηγητής Συγκριτικής Λογοτεχνίας, του Τμήματος Αγγλικών Σπουδών του Πανεπιστημίου Κύπρου, κ. Αντώνης Μπαλασόπουλος. 
Η εκδήλωση ολοκληρώθηκε με την ανάγνωση αποσπασμάτων από την ηθοποιό Μαριλένα Ρούσου και τη συγγραφέα, με τη συνοδεία της Ανδριανής Ραπτάκη στο πιάνο.
---------------------------------------------------------------

Η Λουκία Χαραλάμπους Σταυρινού γεννήθηκε στην Κύπρο. Σπούδασε σε Κύπρο και Ελλάδα τουριστικές και γραμματειακές σπουδές. Είναι μέλος της Ένωσης Λογοτεχνών Κύπρου και του Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.).  

Σύνδεσμος παρακολούθησης της εκδήλωσης:

https://diavlos.grnet.gr/room/1607?eventid=14219

